Филозофски факултет

Универзитета у Београду

Чика Љубина 18-20

Београд

Одлуком Изборног већа Филозофског факултета од 14. маја 2021. изабрани смо у комисију за припрему реферата о кандидатима за избор у звање ВАНРЕДНОГ ПРОФЕОРА за ужу научну област ОПШТА САВРЕМЕНА ИСТОРИЈА, са пуним радним временом, на одређено време од пет година. На конкурс, који је објављен у Огласним новинама Националне службе за запошљавање – „Послови“, бр. 935, дана 26. маја 2021, пријавио се један кандидат – **проф. др Радина Вучетић**. Комисија је утврдила даје кандидат поднео сву документацију предвиђену постојећим прописима, и пошто је пажљиво проучила поднесену документацију и радове кандидата, има част да Већу поднесе следећи

**РЕФЕРАТ**

Комисија изабрана одлуком Изборног већа Филозофског факултета од 13. маја 2016. године, извршила је детаљан увид у приложен материјал о кандидтакињи, и има част да изнесе своје мишљење о њеном педагошком и научном раду и резултатима.

**БИОГРАФСКИ ПОДАЦИ**

Радина Вучетић рођена је 13. априла 1972. у Београду, где је завршила основну школу и Пету београдску гимназију. Дипломирала је на Одељењу за историју 1998. године на катедри за Историју Југославије. Магистрирала је 2002. на катедри за Ошту савремену историју, сa темом „*Цвијета Зузорић“. Европско у култури београдског грађанства 1918-1941*. (ментор проф. др Aндреј Митровић), a докторирала је 2011. на истој катедри са темом *Американизација у југословенској популарној култури 1960-их* (ментор проф. др Милан Ристовић).

Од 2002. до 2005. радила је у Институту за новију историју Србије као истраживач-сарадник. Од 2005. запослена је на Катедри за Општу савремену историју, Филозофског факултета у Београду (од. 2005. до 2011. као аистент, од 2011. као доцент, а од 2016. као ванредни професор). Од 2018. управница је Центра за америчке студије на Филозофском факултету.

Од избора у звање ванредног професора, учествовала је у неколико међународних пројеката: *Pluralism and Networking in (Post-) Imperial and Socialist Southeast Europe* **(Humboldt Universität zu Berlin,** Универзитет у Београду**, Универзитет у Сарајеву, Универзитет Јурја Добриле у Пули), DAAD (2020),** *Socialism Goes Global: Cold War Connections Between the ‘Second’ and ‘Third Worlds’ 1945-1991***,** пројекат Arts and Humanities Research Council AHRC (The University of Exeter, Universitiy of Oxford, University of Columbia, University College London, University of Leipzig, Hungarian Academy of Sciences и Универзитет у Београду, 2014-2019), *Bedrohliche Wende nach ideologischer Erstarrung, Das jugoslawische 1989 Revisited* **(Humboldt Universität zu Berlin,** Универзитет у Београду**, Универзитет у Сарајеву, Универзитет Јурја Добриле у Пули), DAAD (2019)**, *Das Jubiläumsjahr 2018 in der historischen und gesellschftlichen Debatte* **(Humboldt Universität zu Berlin,** Универзитет у Београду**, Универзитет у Сарајеву, Универзитет Јурја Добриле у Пули)), DAAD (2018), *Repräsentationen des sozialistischen Jugoslawien im Umbruch* (Humboldt Universität zu Berlin,** Универзитет у Београду**, Универзитет у Сарајеву, Универзитет Јурја Добриле у Пули), DAAD (2013-2017), као и на пројекту Министарства просвете и науке Републике Србије *Традиција и трансформација – историјско наслеђе и национални идентитети у Србији у 20. веку* (2011-2019).**

Учествовала је на више међународних скупова и конференција, и држала предавања на Колумбија универзитету у Њујорку, Хумболт универзитету у Берлину, School of Slavonic and East-European Studies у Лондону, на Универзитету у Падови, Универзитету у Генту, Универзитету Корк у Ирској, Универзитету у Копенхагену, Универзитету у Сарајеву, Znanstvenoraziskovalnom centru Slovenske Akademije Znanosti in Umetnosti у Љубљани, Centru za kulturološka i povijesna istraživanja socijalizma Sveučilištа Jurja Dobrile у Пули, на Факултету политичких наука и на Архитектонском факултету у Београду, као и у многобројним институцијама културе.

Добитница је награде Robert Bosch Stiftung у сарадњи са Literaturhaus Berlin и Фондацијом Herta Müller за пројекат „Censorship in Yugoslavia in the 1960s and 1970s and the varying paths of the intellectual and artistic elite“ (2014/2015), и стипендија „South-East European Studies Fellowship“ at School of Slavonic and East European Studies, University College London (2003), Zentrum für Zeithistorische Forschung, Potsdam (2012, 2013), Imre Kertész Kolleg Jena (2015), U.S. Department of State’s Fellowship Study of the U.S. Institutes (SUSI): U.S. Culture and Society, New York University (2018).

Чланица је научне редакције *Годишњака за друштвену историју* (od 2010), Савета Музеја Југославије (од 2017), Извршног одбора Удружења Фулбрајт и пријатељи (од 2018), ICOM-a (од 2012), а била је и чланица Управног одбора Дома омладине (2013) и председница Управног одбора Педагошког музеја (2005-2013).

Говри енглески и немачки језик.

**РЕЗУЛТАТИ НАУЧНОГ И ИСТРАЖИВАЧКОГ РАДА**

Научни и истраживачки рад проф. др Радине Вучетић усмерен је ка проучавању политичке, културне и друштвене историје Америке и Југославије у 20. веку, и историје хладног рата. У средишту њених интересовања су амерички утицаји на Југославију и свет, процес американизације, питање пропаганде и меке моћи, однос уметности и политике, модернизацијски процеси и култура хладног рата.

Од избора у звање ванредног професора 2016. године, проф. др Радина Вучетић је уредила три зборника (Ruža Fotiadis, Vladimir Ivanović, Radina Vučetić (eds.), *Brotherhood and Unity at the Kitchen Table. Food in Socialist Yugoslavia*, Zagreb: Srednja Europa, 2019; Vesna Aleksić, Radina Vučetić (ur.), *Sjednjene Američke Države u društvenim i humanističkim naukama u Srbiji*, Beograd: Institut ekonomskih nauka; Filozofski fakultet, 2019. и Radina Vučetić, Paul Betts (eds.), *Tito in Africa: Picturing Solidarity*, Belgrade: Museum of Yugoslavia, 2017) и објавила 11 чланака и поглавља у књигама и зборницима. Њена књига *Кока-кола социјализам*, која у Београду има шест издања, преведена је и објављена на енглеском језику (*Coca-Cola Socialism: Americanization of Yugoslav Culture*, Budapest–New York: CEU Press, 2018).

У библиографији радова проф. др Радине Вучетић наведени су радови који су потребни за њен реизбор, а уз сваки је наведена и категоризација. На основу категорија радова и квалитативних показатеља радова, може се закључити да др Радина Вучетић остварује значајне резултате из области америчких студија и хладноратовске историје, као и из југословенске културне и друштвене историје. На основу приложене документације, Комисија за писање реферата је утврдила да проф. др Радина Вучетић испуњава све законом прописане услове за реизбор у звање ВАНРЕДНОГ ПРОФЕСОРА.

Комисија је анализирала радове које је кандидаткиња публиковала, а који су потребни за њен реизбор, и у даљем тексту извештаја приказаћемо их, разврстане према њиховој категорији и с оценом научне вредности чиме ће извештај пружити најпотпунију слику о опсегу и квалитету научног рада кандидата:

**Рад у националном часопису међународног значаја (М24)**

1. **„Америчке стипендије у Југославији 1950-их и 1960-их година“, *Токови историје*, 2/2019, стр. 135-165. (M24)**

УДК 378.3(497.1)"1950/1960"(093.2) 37.014.5(497.1)"1950/1960"(093.2) 327(497.1:73)"1950/1960"(093.2)

DOI https://doi.org/10.31212/tokovi.2019.2.vuc.135-165

У овом раду проф. др Радина Вучетић наставила је да се бави америчком културном дипломатијом, употребом меке моћи и југсловенско-америчким односима. Анализирајући политику додељивања америчких стипендија у социјалистичкој Југославији, она се бавила американизацијом Југослaвије, али и културном дипломатијом и трансфером знања. Посебну пажњу посветила је Фулбрајтовом програму и стипендијама које су додељиване југословенским научницима и интелектуалној елити, која је касније играла водећу улогу у политичком, култруном и друштвеном животу Југославије.

**Рад у међународном часопису (М23)**

1. **„We Shall Win: Yugoslav Film Cooperation with FRELIMO“, *Revista Crítica de Ciências Socialis*, No. 118, Maio 2019, стр.131-149. (M23)**

**ISSN 0254-1106**

И у овом раду проф. др Радина Вучетић се бави културом халадног рата и филмским везама Југославије и Африке, истражујући везе „Филмских новости“ и ослободилачких покрета у Алжиру и Мозамбику. Посебна пажња посвећена је југословенском документарном филму *We Shall Win* из 1967, који је говорио о ослободилачком покрету Мозамбика ФРЕЛИМО. Анализирајући филмску помоћ герилским покретима и начине на које је Југославија, преко „Филмских новости“, по свету ширила вести о антиколонијалној борби афричких народа, она је овде дала много ширу слику улоге Југославије у антиколонијалним покретима и хладном рату.

**Рад у врхунском часопису националног значаја (М51)**

1. **„Речник с проблематичним речима: случај забране Московљевићевог Речника“, *Годишњак за друштвену историју*, 1 (2016), стр. 65-82. (М51)**

**УДК 323.1:316.75(497.11)”196” 81:929 Московљевић М. 351.751.5(497.1)”196”**

Овај рад проф. др Радине Вучетић један је у низу њених радова посвећених цензури у социјалистичкој Југославији. У раду се разматра случај забране „Речника савременог српскохрватског књижевног језика с језичким саветником” Милоша Московљевића из 1966. године, који показује не само цензорске праксе и репресивност југословенског социјалистичког система, него и успон национализма у Србији, који је био све израженији после пада Александра Ранковића 1966. године. Др Вучетић овим чланком показује механизме цензуре унутар ЦК СК Србије, али и указује на све веће „збијање редова“ српске националистичке елите и на стварање националистичког фронта међу српским интелектуалцима већ средином шездесетих година 20. века.

1. **„Југословенска 1968 – бункерисање филмске револуције“, *Зборник Семинара за студије модерне уметности Филозофског факултета Универзитета у Београду*, бр. 14 (2018), стр. 87-105. (М51)**

И овај рад је још један у низу радова проф. др Радине Вучетић посвећених феномену цензуре у СФРЈ. У овом раду она проучава одјек студентских демонстрација 1968. и њихов утицај на југословенску кинематографију и филмску цензуру. Пратећи однос Партије према филму и филмским уметницима, она у овом раду анализира гушење уметничких слобода после студентских демонстрација, од јуна 1968. све до 1971/1972, када филмски црни талас трпи највеће ударце, филмови Желимира Жилника, Живојина Павловића, Душана Макавејева и Лазара Стојановића доживљавају цензуру, а аутори трпе различите притиске и казне, од којих је најдрастичнија била она Лазару Стојановићу, који је осуђен на три године затвора.

1. **„Успостављање југословенске филмске сарадње са Африком”, *Годишњак за друштвену историју*, 2(2017), стр. 57-81. (M51)**

**УДК 316.734(497.1:6)”195/197” 791.61(497.1)”195/197” 327:791.61(497.1)”195/197”**

Од 2014. године, у овиру пројекта *Socialism Goes Global*,проф. др Радина Вучетић је почела да се бави односима Југославије са земљама Трећег света, највише се фокусирајући на Африку, и сарадњу у области филма. У чланку о успостављању филмске сарадње са Африком, она је наставила бављење културном дипломатијом, овог пута не на релацији Америка/Запад – Југославија, него анализирајући југословенску културну дипломатију у Африци, која је била део глобалне трке за „срца и душе” афричког континента. У раду она прати успостављање сарадње 1950-их, са врхунцем 1960-их година, фокусирајући се на делатност „Филмских новости“, и на сарадњу са Алжиром и Египтом. Она овде уочава предности југословенске хладноратовске позиције, али и мане југослвенског система, због чега су резултати ове сарадње били далеко мањи од очекиваних.

**Саопштење са међународног скупа штампано у целини (М33)**

1. **„Успон и пад америчке меке моћи у Југославији и Србији“, у: Д. Р. Симић, Д. Живојиновић, С. Недељковић (ур.), *Српско-амерички односи: тридесет година од пада Берлинског зида*, Београд: ФПН, 2021, стр. 81-95.**

**УДК 327.7/.8:323(73:497.4/.7), ИСБН 978-86-917317-2-4**

Рад проф. др Радине Вучетић о успону и паду америчке меке моћи у Србији и Југосалвији, излагање је са Међународне научне конференције „Српско-амерички односи: тридесет година од пада Берлинског зида“, одржаНе 27. и 28. септембра 2019. у организацији Центра за студије САД Факултета политичких наука. Ово је још један о радова др Вучетић посвећених феномену америчке меке моћи, у коме је она пратила употребу културе у америчкој јавној дипломатији 20. века, с освРтом на Југославију и Србију на почетку 21. века. Ушавши у анализе америчке културне дипломатије у 21. веку, она је отворила и питање употребе меке моћи од стране Кине, и дала виђење сукоба Америке и Кине у јавној дипломатији.

**Саопштење са скупа националног значаја штампано у целини (М63)**

1. **„Одакле учимо о америчкој историји“, у: В. Алексић, Р. Вучетић (ур.), *Сједињене Америчке Државе у друштвеним и хуманистичким наукама у Србији*, Београд: Институт економских наука; Филозофски факултет, 2019, 101-121.**

**ISBN978-86-89465-48-8**

Зборник *Сједињене Америчке Државе у друштвеним и хуманистичким наукама у Србији*, који су заједнички уредиле проф. др Радина Вучетич и др Весна Алексић, резултат је истоимене националне научне конференције, одржане 6. и 7. децембра 2018. у организација Института економских наука и Филозофског факултета. Рад др Вучетић „Одакле учимо о америчкој историји“ обухвата преглед и анализу досадашњих синтетичких дела о историји САД, и прати развој америчких студија на Филозофском факултету у Београду. Док у свом раду колегицница Вучетић уочава мањак синтеза и слабу преводилачку делатност и иницијативе издавачких кућа у објављивању историја Америке, истовремено указује на богату продукцију професора и сарадника Филозофског факултета из области америчких студија.

**УЧЕШЋЕ У НАУЧНИМ ПРОЈЕКТИМА И КОНФЕРЕНЦИЈАМА**

Проф. др Радина Вучетић је била активна на пројекту МНТ РепублИке Србије „Традиција и трансформација: Историјско наслеђе и национални идентитет у Србији“ (2011-2019).

Носилац је више ДААД пројеката сарадње са Хумболт универзитетом и универзитетима у Сарајеву, Пули, и институтима за савремену историју из Копра и Скопља: *Pluralism and Networking in (Post-) Imperial and Socialist Southeast Europe* **(2020),** *Bedrohliche Wende nach ideologischer Erstarrung, Das jugoslawische 1989 Revisited* **(2019)**, *Das Jubiläumsjahr 2018 in der historischen und gesellschftlichen Debatte* **(2018) и *Repräsentationen des sozialistischen Jugoslawien im Umbruch* (2013-2017).**

Учествовала је у међународном пројекту *Socialism Goes Global: Cold War Connections Between the ‘Second’ and ‘Third Worlds’ 1945-1991***, у** организацији Универзитета у Ексетеру, Универзитета Оксфорд, Колумбија универзитета, Универзитетског Колеџа у Лондону, Универзитета у Лајпцигу, Универзитета у Београду и Мађарске Акдемије Наука, финансираног од стране Arts and Humanities Research Council AHRC (2014-2019).

Учествовала је на више међународних скупова и конференција, и држала предавања на Колумбија универзитету у Њујорку, Хумболт универзитету у Берлину, School of Slavonic and East-European Studies у Лондону, на Универзитету у Падови, Универзитету у Генту, Универзитету Корк у Ирској, Универзитету у Копенхагену, Универзитету у Сарајеву, Znanstvenoraziskovalnom centru Slovenske Akademije Znanosti in Umetnosti у Љубљани, Centru za kulturološka i povijesna istraživanja socijalizma Sveučilištа Jurja Dobrile у Пули, на Факултету политичких наука и на Архитектонском факултету у Београду.

**ПЕДАГОШКИ РАД. ДЕЛАТНОСТ НА УНАПРЕЂИВАЊУ НАСТАВЕ И ОБЕЗБЕЂИВАЊУ НАУЧНО-НАСТАВНОГ ПОДМЛАТКА**

Колегиница проф. др Радина Вучетић изабрана је у звање ванредног професора 2016. године пошто је испунила све законом и статутом прописане услове. Од избора у ово звање, била је ангажована у настави на Одељењу за историју, на Катедри за општу савремену историју, на свим нивоима студија. Курсеви које је осмислила и водила, засновани су на најновијим достигнућима савремене историографије у тематском, методолошком и теоријском смиsлу, и покривају широк спектар тема из политичке, културне и друшвене историје 20. века. На предавањима и просеминарским вежбама, студентима основних, мастер и докторских студија пружила је могућност упознавања са новим методичким приступима, користећи нове технологије и широк спектар историјских извора за разумевање 20. века, и комбинујући их са својим широким и темељним познавањем историографских токова. О ширини проблемских оквира и области које је понудила студентима говори списак курсева које је држала и држи.

На Основним студијама држала је и држи курсеве Савремена историја Европе, Пропаганда у 20. веку, Амерички 20. век и Хладноратовски свет. На мастер студијама држи курсеве Култура у Хладном рату и Филм и историја. На докторским студијама држи курсеве: Медији и комуникације у 20. веку 1 и 2, и Популарна култура у 20. веку.

Ширину у избору тема и методолошких приступа, показала је у менторском раду са студентима на свим нивоима студија. Показатељи њеног успешног педагошког рада у овом сегменту јесу награде фондације „Андреј Митровић“, које су за најбоље мастер радове одбрањене на Катедри за општу савремену историју добили студенти чији је била ментор. Од избора у звање ванредног професора, била је ментор у изради више од 20 мастер радова и у комисији за више од 50 мастер радова. Била је ментор за две одбрањене докторске тезе (др Немања Радоњић и др Владимир Тодић), члан комисија у одбрани пет докторских теза, а тренутно је ментор у изради пет докторских дисертација (Давор Стипић, Наталија Димић, Радосав Туцовић, Драган Поповић, Емилија Цветковић). Велики број дипломских и мастер радова одбрањених под њеним менторством такође говори о великој ангажованости и посвећености раду са студентима.

**ВАННАСТАВНЕ АКТИВНОСТИ И АНГАЖОВАЊЕ У РАЗВОЈУ НАСТАВЕ И ДРУГИХ ДЕЛАТНОСТИ ОДЕЉЕЊА И ФАКУЛТЕТА**

Проф. др Радина Вучетић учествује као члан у раду Одељења за историју и Катедре за Општу савремену историју. Од 2016. године члан је Комисије за студентска питања, а од 2017. чланица Комисије за упис на студије историје. Координатор је међународног мастер програма European History. Била је координатор у припреми материјала за акредитацију новог мастер програма „Америчке студије“ (март – септембар 2020). Један је од оснивача и управница Центра за америчке стuдије.

Највећи допринос у развоју додатних активности Филозофског факултета, колегиница Вучетић дала je приликом оснивања Центра за америчке студије, чија је управница. У оквиру овог Центра, до сада је организовала три Недеље америчке културе и друштва (2019, 2020. и 2021) и читав низ трибина и гостујућих предавања стручњака за америчке студије, које су због атрактивних предавача привукле не само велики број студената Филозофског факулетета, него и ширу публику. Са Центром за америчке студије учествовала је и у обележавању 50 година од мјузикла „Коса“ у Атељеу 212, 50 година од Вудстока у КЦ Град, 50 година од посете посаде „Апола 11“ Београду у Музеју Југославије, а 2021. је, у сарадњи са Музејом Југославије, била коаутoр пројекта и виртуелне изложбе „Југословенско-амерички односи кроз фото-објектив“, у којој су, као истраживачи-аутори, учествовали и докторанди и демонстратори на Катедри за општу савремену историју Вукашин Зорић и Катарина Беширевић. Поред ангажмана у Центру за америчке студије, била је и коорганизатор конференције „Сједињене Америчке државе у друштвеним и хуманистичким наукама у Србији“, коју су у децембру 2018. заједнички организовали Филозофски факултет и Институт економских наука.

**НАГРАДЕ, ИСТРАЖИВАЧКЕ СТИПЕНДИЈЕ**

За своја истраживања феномена цензуре у култури у Србији после Другог светског рата, добила је награду угледног Robert Bosch Stiftug-a у сарадњи са Literaturhaus Berlin и фондацијом Herta Muiller (2014/2015). Била је стипендиста Центра за истраживање савремене историје у Потсдаму (2012), Немачке службе за академску размену DAAD (2013, 2014), Имре Кертес Колега у Јени (2015) и Стејт департмента –U.S. Department of State’s Fellowship Study of the U.S. Institutes (SUSI): U.S. Culture and Society, New York University (2018).

**ДРУГЕ АКТИВНОСТИ**

Члан је редакције часописа *Годишњак за друштвену историју,* Савета Музеја Југославије, Извршног однора Удружења Фулбрајт и пријатељи, и ICOM-a. Била је председница Управног одбора Педагошког музеја у Београду (2005-2013), чланица Управног одбора Дома омладине у Београду (2013) и чланица Форума за културу Европског покрета (2013-2014).

**ЗАКЉУЧНО МИШЉЕЊЕ И ПРЕДЛОГ КОМИСИЈЕ**

После детаљног и пажљивог упознавања са педагошким и научним радом колегинице проф. др Радине Вучетић, која се пријавила на Конкурс за радно место ванредног професора, ужа научна област Општа савремена историја, на Катедри за Општу савремену историју Филозофског факултета, Комисија је мишљења, да је кандидаткиња, својим досадашњим педагошким радом и постигнућима на свим нивоима студија, дала нимало занемарљив допринос једном савременом, и методички и методолошки иновативном раду са студентима, о чему сведоче и резултати које су постигли студени који су радили под њеним менторством, као и занимање за њене курсеве. Током претходог периода колегиница Вучетић стекла је велико предавачко и педагошко искуство, што је препоручује за избор у више звање.

Комисија сматра да су високи научни резултат постигнути у периоду 2016-2021, њен ангажман на факултету, као и место за које се изборила у домаћој али и европској историографији која се бави хладним ратом, и друштвеним и културно-историјским феноменима савременог доба, довољни аргументи који говоре о великом научном ангажману и истраживачкој преданости.

Имајући све изложено у виду, Комисија је мишљења, да проф. др Радина Вучетић испуњава све потребне услове, да буде реизабрана за радно место ванредног професора на Катедри за Општу савремену историју где од 2005. континуирано својим радом даје велики допринос.

Београд, 21. јун. 2021.

Чланови Комисије:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Миле Бјелајац, научни саветник

Институт за новију историју Србије, Београд

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Дубравка Стојановић, редовни професор

Филозофски факултет у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Милан Ристовић, редовни професор

Филозофски факултет, Београд (писац Реферата)